Richter, Ján, poslanec NR SR (2022-05-03):
Ďakujem pekne za slovo, pán podpredseda. Milé kolegyne, milí kolegovia, v podstate vo všetkých svojich faktických pripomienkach, ktoré som tu minulý týždeň a aj dnes mal, som začínal sociálnoekonomickými opatreniami a sociálnoekonomickou situáciou. Začnem aj teraz tým, a má to aj istú logiku, pretože okrem iného v tej ďalšej časti budeme hovoriť aj o tom, čo obsahuje uznesenie, no a to uznesenie obsahuje veľkú výčitku smerom k Robertovi Ficovi ako trojnásobnému predsedovi vlády za nominácie. No ja som tá dvojnásobná nominácia, pretože bol som v dvoch Robertových vládach a preto asi musím nejakým spôsobom povedať, čo sme urobili v tejto oblasti, minimálne v tej sociálnej, dôchodkovej politike a politike zamestnanosti, za čo sme to vlastne teraz obviňovaní, no a predpokladám, že toto urobia aj tí dvaja členovia terajšej vlády, ktorí vtedy sedeli v tej istej vláde, a hlavne od pána Korčoka by som to očakával. Priznám sa, že včera ma potešila informácia, ktorá zaznela v médiách, že tu budú koaliční poslanci navrhovať, aby sme riešili to, čo momentálne ľudí trápi, že toto prerušíme, rokovanie, a pôjdeme na opatrenia, ktoré vláda pripravila, aby sme sa vrátili skutočne k tomu, čo je momentálne na Slovensku to najdôležitejšie. Samozrejmá vec, že znova len taký holub, ktorý bol pustený do povetria a žiadna, žiadna realita. Viete, pán poslanec Zahorčák predo mnou hovoril o istých historických skúsenostiach. No a tu je jedna veľmi veľká skúsenosť. Mať moc, znamená, mať zodpovednosť. A možno z tohto by sa mali odvíjať všetky ďalšie tie atribúty, ktoré tu odznejú aj odo mňa a samozrejmá vec, že v tej právnej oblasti nie som nejaký, nejaký trestný právnik, veľmi rád budem citovať aj názory odborníkov, nestranných odborníkov, či je to generál Ivor, prípadne pán Burda, ale požičiam si aj niektoré myšlienky človeka, s ktorým som začínal politiku a ktorého si vážim a ktorý má veľmi veľké skúsenosti, a to je Peter Weiss, čo dokázal aj na sklonku tej politickej kariéry z pozícií diplomata, pretože bol na veľmi zložitých zastupiteľských úradoch. Prečo začať z tej, z tej situácie sociálno-ekonomickej? No lebo ja som osobne presvedčený o tom, že z toho sa odvíja celá tá mašinéria, ktorá tu dnes beží, pretože polčas vládnutia majú za sebou, na jeseň sú prvé komunálne a regionálne voľby, no a začína sa prituhovať. A teraz si pozreli a otvorili svoje volebné programy a prišli na to, že vlastne nič neplnia, no a preto Matovič povedal, že idú vytiahnuť to, čo tak vehementne sľubovali, a to je odstránenie korupcie a proste tých ďalších vecí, ktoré nasľubovali a z ktorých nič neurobili. V konečnej miere aj to, čo mu veľmi pomohlo k volebnému výsledku. Tá Počiatkova vila stále je v rukách Jána Počiatka a nevidel som, že by sa nejaké zásadné veci v tomto smere boli bývali udiali a potvrdili vtedy tie tvrdenia pána Matoviča. A teraz to už nikoho netrápi, lebo bolo to zaujímavé a potrebné povedať niekde pred voľbami. Je to veľmi dôležité začať z tohto a možno k tej sociálno-ekonomickej situácii povedať aj jednu vec. To, že tá situácia je zlá, veľmi nepriaznivá, dokresľuje aj obraz našich námestí, kde vystupujú odborári a vyjadrujú jasný postoj k tomu, čo táto vláda dokázala a preto si myslím, že aj z tohto miesta a zvlášť po včerajšom 1. máji si dovolím vyjadriť solidaritu, som presvedčený, že nie som sám, k tým odborárom a treba mať na zreteli to, k čomu smerujú, ak isté veci nebudú zohľadnené, a to je možno aj generálny štrajk. A to môže byť vizitka, vizitka tejto vlády. Samozrejmá vec, ja po tom nevolám. Ja volám po tom, aby sme išli riešiť reálne problémy ľudí a nie naháňali isté politické procesy, ktoré, ako tu bolo povedané, môžu mať raz v histórii zakotvené niekde tam, kde päťdesiate roky a možnože ešte aj niekde pred druhou svetovou vojnou. No čím to začalo? NAKA v rámci akcie Súmrak obvinila trojnásobného expremiéra Roberta Fica a exministra vnútra Roberta Kaliňáka zo zločinu založenia, zosnovania a podporovania zločineckej skupiny, ďalej prečinu zneužívania právomoci verejného činiteľa, ako aj pre opakovaný zločin ohrozenia obchodného, bankového, poštového, telekomunikačného a daňového tajomstva. Široké obvinenie, ale všetko v podstate smeruje len k jednému cieľu. Veľmi dlho boli všetci zvedaví, čo táto inkvizičná mašinéria nakoniec zosnová, čo jednoducho zo seba vypotí proti trojnásobnému premiérovi a predsedovi najsilnejšej opozičnej strany v parlamente Robertovi Ficovi, príp. jeho dlhoročnému podpredsedovi Robertovi Kaliňákovi, či vedenia stranu HLAS a možno v ďalšom období aj ďalších, ďalších opozičných, opozičných strán. Veď bez živenia nenávisti voči nim by sa väčšina z nich ani nedostala do politiky a významných štátnych funkcií. Všetci od nich poznajú teatrálne bájky o miliardách na účtoch v Belize. Teraz má pán Matovič priestor a čas, no však nech to dokáže, tie nezmysly, ktoré predtým tvrdil na pána, pána Roberta Fica. Má k tomu všetky páky, všetok priestor, ale to klamstvo nahrádza teraz ďaleko iné, možno ďaleko zložitejšie klamstvo, ktoré používa v tomto čase. Takisto aj tie tri miliardy, ktoré sme údajne rozkrádali každý rok, tiež by sa mali prejaviť niekde tu. A keby tie tri miliardy teraz dali na kompenzáciu dopadov zdražovania, celkom iste by sa potešili aj tí, aj tí dôchodcovia, aj všetky sociálne skupiny od rodín až po zdravotne ťažko postihnutých. Po obrovských očakávaniach teraz toto. Vlastne vyzlečenia sa dohola pred nami a verejnosťou. Po dvoch rokoch, kedy sa koaliční lídri a ich nominanti nedokázali krotiť a neustále vyvolávali očakávania, aké veľké veci ich nezávislé orgány činné v trestnom konaní už každú chvíľu vytiahnu na politické špičky opozície a ako majú špičky opozície šúchať nohami a triasť sa, čo už potom príde. To sú citácie, ktoré boli veľmi konkrétne, konkrétne pomenované. Robert Fico mal vytvoriť zločineckú skupinu s cieľom očierniť Matoviča a Kisku. Žiadna korupcia, ekonomická trestná činnosť či násilie, ale politická činnosť. Uznesenie neprišlo so žiadnym ekonomickým trestným činom, ničím takým, o čom tu predtým roky rozprával pán Matovič a ďalší opoziční predstavitelia. Hitmi predvolebnej kampane OĽANO bol boj s korupciou; tvrdenie, že za vlády SMER-u sa ročne rozkradnú tri miliardy; prijatie zákona o hmotnej zodpovednosti politikov; obnova spravodlivosti v rámci, alebo vrátenie tzv. Počiatkovej vily slovenskému štátu. Po viac ako dvoch rokoch má stále vila toho istého, toho istého majiteľa. Zábery na tú vilu obleteli v podstate celý svet a ovplyvnili výsledok volieb. Ale tým to skončilo, tak ako som sa vyjadril aj predtým. Boj s korupciou sa začal pexesom pani Veroniky Remišovej, no a pokračoval vyhrážaním vtedy premiéra Matoviča na adresu lídrov opozície, aby ticho šúchali nožičkami a čakali, kým po nich príde NAKA. Obšťastňovali ich vulgárnymi vyjadreniami, že sú mafiáni, patria do basy. V jednom opozičnom, o jednom opozičnom poslancovi dokonca povedal, že ho treba postaviť k múru a zastreliť. Tým skôr, že za šéfa špeciálnej prokuratúry presadili svojho blízkeho človeka, bývalého politika Daniela Lipšica, ktorý nikdy nebol prokurátorom. Muža, ktorý už na začiatku svojej kariéry stratil mravnú integritu tým, ako sa vyhol trom rokom praxe v advokátskej kancelárii, prihlásil sa na justičnú skúšku, hoci nepracoval na súde. Za ďalšie, vybavil si skrátenie obdobia justičného čakateľa na jeden rok a ďalšie privilégiá v priebehu skúšok, samozrejme, následne sa nechal zapísať do Advokátskej komory. Keďže ako advokát obhajoval množstvo ľudí, vrátane exprezidenta Kisku, ktorých kauzy sú v právomoci špeciálnej prokuratúry, ocitol sa v mnohonásobnom konflikte záujmov. Doslova v desiatkach, v desiatkach prípadov. Igor Matovič zrejme dúfa, že obvinenie opozičného lídra vyvolá v spoločnosti istú katarziu a vráti ho na politické výslnie. Ľudia však vidia, že práve jeho pričinením namiesto očakávaných, očakávaného odpolitizovania justičných orgánov došlo k úplne opačnému trendu, a to je, to je surovej privatizácie. Toľko možno úvodom. A teraz, ak dovolíte, chcem sa trošku podrobnejšie vrátiť k jednotlivým častiam od uznesenia, kolúznej väzby a v podstate to, na čom je postavené, postavené to obvinenie. Chcem pri tom využiť skúsenosti a odbornosť aj dekana právnickej fakulty a znova pripomenúť to, čo som povedal raz vo faktickej poznámke, že toho dekana tej fakulty, ktorá nominovala Lipšica na post špeciálneho prokurátora. To znamená, už len toto dáva garanciu, že to, čo v tejto oblasti teraz povie, je v maximálnej miere objektívne, pretože možno sám cíti zodpovednosť za to, akého človeka navrhol a možno to aj banuje už v dnešnej dobe. No to, či ide o divadielko pre médiá, tento expert rozpitval z hľadiska uznesenia obvinení Fica a Kaliňáka. Kaliňáka zadržali a o jeho väzbe začal súd rozhodovať už v piatok popoludní, dnes má byť nejaké pokračovanie. Väzobne chcú stíhať aj Fica, ktorý je však poslancom parlamentu, a to je úplne nóvum, to je nie, čo tu nebolo doteraz poznané. Pán Burda však považuje predmetné uznesenie o vznesení obvinenia na začatie stíhania za absolútne prehnané. Zároveň vyjadril obavy, že v budúcnosti budú musieť kritici čeliť takejto forme umlčiavania. Hovorím o umlčiavaní. Myslím, že to je veľmi konkrétne a veľmi jasné. Napriek tomu, že sa podľa vlastných slov nezvykne vyjadrovať k trestnoprávnym obvineniam, tentokrát má potrebu urobiť, urobiť konkrétnu výnimku. Prečo? No vzhľadom na celkovú úroveň verejnej diskusie a vôbec možný význam tejto kauzy pre budúcnosť aj z hľadiska posudzovania podobných káuz. Je to veľmi dôležité a tú potrebu dekan právnickej fakulty jednoducho potrebuje. Pokladá to za vzor pre umlčiavanie kritikov. Tvrdil, že medializované vyhlásenia, v ktorých obvinených politikov obhajuje napr. Dávid Lindtner, bývalý sudca, hovoril o právnej nadkvalifikácii trestných činov, ktorých by mali jeho klienti údajne sa dopustiť. „Predmetné uznesenie o vznesení obvinenia považujem za značne prehnané,“ hovorí pán Burda, „predpokladám, že bude mať značné dosahy na chod spoločnosti i politiku, a to bez ohľadu na to, ako toto trestné konanie dopadne. Obávam sa však, aby sa nestalo vzorom pre umlčiavanie kritikov pôsobenia osôb vo verejnom živote. Pre umlčiavanie kritikov osôb, ktoré sa pohybujú vo verejnom živote. Pokiaľ ide o trestný čin založenia, zosnovania a podporovania zločineckej skupiny, ten v danom kontexte považujem za nezmyslený, vykonštruovaný, pričom ak by sme pristúpili k istej politickej motivácii daného obvinenia, povedzme si, že práve názov tohto trestného činu vyzerá v titulkoch, článkoch, článkov najšokujúcejšie.“ Vyjadril sa k samotnému uzneseniu, v ktorom dominujú zdôvodnenia, ako je ohrozenie daňového tajomstva, zločinecká skupina, no a nominácie. Čo sa týka zločineckej skupiny, pokiaľ ide o založenie a zosnovanie a podporovanie zločineckej skupiny, ten v danom kontexte považujem za nezmyselne vykonštruovaný, čo nebudem ďalej komentovať. No a čo sa týka tých nominácií, no v prvom rade, čo sa, či sa nám to páči alebo nie, obsadzovanie mnohých verejných funkcií politickým spôsobom je bežné a zvlášť u tejto vládnej koalícii, a to sa týka dokonca aj policajného zboru. Keď sme ho my sčasti odpolitizovali, títo ho vrátili absolútne pod tú politickú, politickú pokrievku. Argument v prospech takéhoto postupu je, že ak niečo nesie politickú zodpovednosť, musí mať možnosť to aj ovplyvniť. A to bez realizácie ľuďmi, ktorým verím, nie je celkom dobré a možné. Takže ak je dosahovanie lojálnych ľudí do verejných funkcií založením zločineckej skupiny, potom sa tohto trestného činu dopustili všetci predsedovia vlád za celé tridsaťročné obdobie jestvovania novej Slovenskej republiky. Ďalej. Kajúcnici a charakteristika. Nadkvalifikácia skutkov znamená, že skutok je posudzovaný podľa prísnejšej skutkovej podstaty trestného činu, čím spravidla umožňuje pri vyšetrovaní použiť tvrdšie postupy, ako sú napríklad odpočúvania, agent, využívania inštitútu tzv. kajúcnikov. Kvalifikácia skutku je myšlienkový proces, keď skutok, tak ako vyplýva z dostupných dôkazov v danom čase, je potrebné pod určitú skutkovú podstatu trestného činu, pričom je napĺňanie každého jedného jej znaku odôvodnené konkrétnym dokazovaním skutočnosti. Osobne moja poznámka k tomu, tento skutok je tam preto uvedený v tom uznesení, aby Lipšic a Špeciálny súd, a aby neobmedzená kolúzna väzba, ktorá sa v tomto prípade na takéto paragrafy jednoducho vzťahuje. Je zaujímavé aj, sú zaujímavé aj postoje pána generála Ivora. Ja by som rád hovoril len vo všeobecnosti, nedá sa mi nespomenúť práva, a to obvinenie zo zločineckej skupiny. Zločinecká skupina, to je určitý pojem, ktorý do nášho právneho poriadku bol vsunutý po určitých skúsenostiach z 90. rokov, keď u nás začali zločinecké bandy, skupiny jednak domácich gangstrov, ale aj zo zahraničia, ktorí tu prinášali tie rôzne formy práce a trestnej činnosti najmä zo zahraničia. V tomto je veľmi dôležitý § 296 trestného zákona, ktorý jasne hovorí o tom, čo to zločinecká skupina je, čo má robiť, akú činnosť má vyvíjať atď. Je presne zadefinované, čo znamená podporovanie takejto skupiny a sú tu aj konkrétne skúsenosti z tých 90. rokov. Zločineckú skupinu rozumieme určitú štruktúru, štruktúrovanú skupinu, ktorá vznikla s cieľom páchania trestnej činnosti, ale nie hocijakej trestnej činnosti, alebo jedného alebo viacerých zločinov, ale legalizácie výroby a výnosov z trestnej činnosti alebo korupcie. Tá skupina je určitým spôsobom hierarchicky usporiadaná, je štruktúrovaná, má určité vedenie a jej členovia majú rozdelenie veľmi konkrétnych úloh. Dalo by sa to nazvať a formulovať, že môžeme to nazvať fabrikou na zločin. Vedel by som citovať ďalšie veľmi odborné postoje, ktoré absolútne vyvracajú uznesenie, ktoré bolo prijaté v súvislosti s obvinením pána, pána Roberta Fica. Každopádne tieto vyjadrenia, myslím si, že majú veľký vplyv na ovplyvňovanie verejnosti a hlavne vysvetľovanie, o čo ide, aby jasne pochopili, že to, čo koná táto vládna garnitúra proti opozícii, je len jeden jediný cieľ: zlikvidovať opozíciu, no a od koho iného začať ako lídra opozície Roberta Fica. Ďakujem.